Document ID: 31984R1699

*****
ΚΑΝΟΝΙΣΜΟΣ (ΕΟΚ) αριθ. 1699/84 ΤΗΣ ΕΠΙΤΡΟΠΗΣ
της 18ης Ιουνίου 1984
για την έβδομη τροποποίηση του κανονισμού (ΕΟΚ) αριθ. 2377/80 περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχώρησης της Ελλάδας, και ιδίως το άρθρο 15 παράγραφος 2,
Εκτιμώντας:
ότι το άρθρο 43 του κανονισμού (ΕΟΚ) αριθ. 3183/80 της Επιτροπής της 3ης Δεκεμβρίου 1980 περί θεσπίσεως κοινών λεπτομερειών εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα (2), όπως τροποποιήθηκε τελευταία από τον κανονισμό (ΕΟΚ) αριθ. 2666/82 (3), καθορίζει τους όρους έκδοσης πιστοποιητικών εξαγωγής ή προκαθορισμού εν όψει ανοικτού διαγωνισμού σε τρίτες χώρες εισαγωγής· ότι, σύμφωνα με την παράγραφο 2, αυτός ο οποίος ζητά το πιστοποιητικό έχει την υποχρέωση να πληροφορήσει εντός 21 ημερών τον οργανισμό έκδοσης σχετικά με τα αποτελέσματα του διαγωνισμού ή να του υποβάλει την απόδειξη παράτασης της προθεσμίας λήξης για την κατάθεση των προσφορών· ότι, λαμβανομένων υπόψη των εμπορικών πρακτικών που επικρατούν στις τρίτες χώρες, το διάστημα αυτό φαίνεται ιδιαίτερα βραχύ· ότι πρέπει στον τομέα του βοείου κρέατος να παραταθεί η προθεσμία σε 90 ημέρες, κατά παρέκκλιση από το άρθρο 43 παράγραφος 2 του κανονισμού (ΕΟΚ) αριθ. 3183/80, και να προστεθεί για το σκοπό αυτό διάταξη στον κανονισμό (ΕΟΚ) αριθ. 2377/80 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 3578/82 (5)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΟΚ) αριθ. 2377/80 προστίθεται το ακόλουθο άρθρο 5α:
«Άρθρο 5α
Κατά παρέκκλιση από το άρθρο 43 παράγραφος 2 δεύτερο εδάφιο του κανονισμού (ΕΟΚ) αριθ. 3183/80, η προθεσμία που πρέπει να τηρεί ο αιτών πιστοποιητικό εξαγωγής ή προκαθορισμού για να πληροφορήσει τον οργανισμό έκδοσης σχετικά με τα αποτελέσματα ανοικτού διαγωνισμού σε τρίτη χώρα εισαγωγής ή για να αποδείξει την παράταση της ημερομηνίας λήξης της κατάθεσης προσφορών, καθορίζεται σε 90 ημέρες μετά την ημερομηνία λήξης της κατάθεσης προσφορών.»
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Ιουνίου 1984.

Labels: 3
17
5